Vinkkejä pääministeri Sipilän tv-puheeseen

Kuva: Eduskunta





Eilen Yle uutisoi liikenne- ja viestintäministeri Anne Bernerin (kesk.) toimineen johtoasemassa veroparatiisiyhtiössä, jota käytettiin verosuunnitteluun.



Ylen mukaan omistusjärjestelyssä mukana olevien luxemburgilaisten holdingyhtiöiden sekä varsinaista liiketoimintaa harjoittavien yhtiöiden välille on rakennettu kymmenien miljoonien eurojen arvoinen velkaketju, jossa käytettyjen sisäisten lainojen korkotaso on ollut noin 10 prosenttia. Konsernin sisäiset velkaketjut ovat tyypillinen verosuunnittelun keino, sillä korkokuluja voidaan vähentää verotuksessa ja näin siirtää verotettavaa tuloa matalan verotuksen veroparatiiseihin. Kymmenen prosentin lainakorkoa voidaan pitää tämän hetkisessä markkinatilanteessa niin korkeana ja merkittävänä, että Bernerin yhtiön hallituksen jäsenen ominaisuudessa johtamien yritysten toiminta näyttää aggressiiviselta verosuunnittelulta.



Berner on perustellut järjestelyä suomalaisen perheyhtiön pääoman eduilla. Näin löydettiin Bernerin mukaan sijoittaja rahoittamaan heikossa kunnossa olevan yhtiön toimintaa. Suomalaisen perheyhtiön pääoman etu kuulostaa ylevältä, mutta voi olla jopa vastakkainen Suomen kansalaisten edun kanssa.



Kansan kielelle käännettynä pääoman etu voi tarkoittaa esimerkiksi sitä, että kilpailukyvyltään heikoille yrityksille hankitaan keinotekoista kilpailuetua yhteisöverojen maksamisen välttämisellä.



Tällainen verosuunnittelu on vastoin suomalaisen yhteiskunnan etua, sillä maksamatta jääneet verot ovat pois julkisten palveluiden ja infrastruktuurin rahoittamisesta. Verojen välttely ei ”tehosta” yrityksen toimintaa ja tuottavuutta siten, että esimerkiksi markkinoitavien palveluiden tai tavaroiden laatu paranisi. Kyse on siitä, että huonosti pärjäävä yhtiö elvytetään valtion ja muiden veronmaksajien kustannuksella.



Hälyttävää on se, ettei Berner ota lainkaan kantaa verosuunnittelun vastuullisuuteen. Sen sijaan hän pyrkii kuvaamaan roolinsa järjestelyssä passiiviseksi ja kertoo, että veroparatiisijärjestely on tehty pääomasijoitusyhtiön toiveiden mukaan. Toisten käskyjen noudattaminen ei kuitenkaan poista Bernerin vastuuta.



Perustuslain mukaan ministerien on oltava rehellisiksi ja taitaviksi tunnettuja Suomen kansalaisia. Ministeriaikana ei saa hoitaa julkista virkaa eikä sellaista muuta tehtävää, joka voi haitata ministerin tehtävien hoitamista tai vaarantaa luottamusta toimintaan valtioneuvoston jäsenenä.



Aggressiivinen verosuunnittelu veroparatiiseja hyödyntämällä ei lisää luottamusta ministeriin eikä ole linjassa hallitusohjelman kanssa, jossa yhdeksi tavoitteeksi on asetettu veropohjien tiivistäminen yritysten kansainväliseen verovälttelyyn puuttumalla.



Bernerin veroparatiisikohu ei ole ensimmäinen kerta kun hallituksen riveissä nähdään erikoista toimintaa verojen suhteen. Pitkin vuotta on uutisoitu Juha Sipilän vakuutuskuorisijoituksista, joiden avulla hän lykkää pääomatulojensa verotusta hamaan tulevaisuuteen. Lisäksi hallituksen ajamaa veronkiertäjien armahtamiseen tähtäävää aktiivisen katumisen ohjelmaa on arvosteltu. Hallituksen omistajaohjauksessa olevat valtioenemmistöiset yhtiöt eivät puolestaan raportoineet maakohtaisia verotietojaan veroparatiiseista, vaikka ne oli tähän velvoitettu.



Hallitusta on arvosteltu myös siitä, että se pyrkii tasapainottamaan valtion taloutta leikkaamalla heikoimmassa asemassa olevilta ihmisiltä. Uusimpana toimenaan hallitus on esittänyt puuttuvansa Kansainvälisen työjärjestön ILOn perussopimuksissa määriteltyyn sopimusvapauteen tavalla, joka on usean oikeusoppineen mielestä todennäköisesti kansainvälisten sopimusten vastainen ja syrjivä.



Tänä iltana pääministeri Juha Sipilä pitää poikkeuksellisen tv-puheen, joka käsittelee talouden tilaa ja välttämättömiä uudistuksia. Toivomme, että Juha Sipilä ottaa puheessaan voimakkaasti kantaa veroparatiisitalouteen ja yhteisen veropohjamme rapautumiseen. Hallituksen moraalisena velvoitteena on osoittaa konkreettisin sitoumuksin ja teoin, että kaikki suomalaiset ovat samassa veneessä ja osallistuvat oikeudenmukaisesti valtion talouden tervehdyttämiseen. Nyt on korkea aika asettaa kansalaiset etusijalle ja laittaa määrätietoisesti piste kaikenlaiselle verovälttelylle.

Hallitus on jäädyttänyt rahoituskanavamme ja toimintamme on vaarassa. Varmista, että voimme jatkossakin paljastaa yritysten verovälttelyä ja ihmisoikeusloukkauksia. Osallistu joukkorahoituskampanjaamme!



Tämä teos, jonka tekijä on Finnwatch, on lisensoitu Creative Commons Nimeä-⁠EiKaupallinen-⁠EiMuutoksia 4.0 Kansainvälinen -⁠lisenssillä.